ক্ষোভ, যন্ত্রনা, হতাশা, রাগ অনেক জমে আছে এই দেশটায়। হিন্দু ফ্যাসিবাদী শক্তি সেগুলো গড়ে ওঠার জন্য দায়ী নয় কোনোভাবেই। আসাম্যমূলক শোষক সমাজে সেগুলো থাকবেই। সেগুলোকে কাজে লাগিয়ে তার স্বাভাবিক গতিপথকে পালটে দিয়ে অসাধারন ধৈর্য, কৌশল, চাতূর্য ও নৈপূন্যের সাথে হিন্দু ফ্যাসিবাদীরা নিয়ে যাচ্ছে এক বিকৃত ও মিথ্যা অহংকারের দিকে দেশটাকে। যে দেশের জনগনের ৮০% দিনে ২০ টাকার চেয়ে বেশি খরচ করতে পারে না, যে দেশের জনগন ক্রমাগত উচ্ছেদ হচ্ছেন বা হওয়ার জন্য দিন গুনছেন তাঁদের বাসভূমি-সংস্কৃতি-ভাষা-জীবিকা থেকে তাঁকে একটা কিছুর গর্বে তো গর্বিত করে তুলতে হবে, না হলে কি ভাবে জুটবে সস্তা শ্রম, বিশাল বাজার, অনিয়ন্ত্রিত মুনাফা! তাই সেই গর্ব হোক এমন কিছুর যা সে ব্যাক্তিগত বা সমবেত প্রচেষ্ঠায় কোনোভাবেই অর্জন করতে পারবে না, এমন কিছু যা কাল্পনিক-ধূলোমাটির থেকে বহু দূরের, অলিক। এই অবাস্তব গর্বের খূড়োর কল এই দেশে গড়ে তুলছে এক রনক্ষেত্র। যে রনক্ষেত্রে শ্রেণীবন্ধুরাই অস্ত্র ধরেন শ্রেণীবন্ধুদের বিরুদ্ধে। মনে পড়ে ২০০২ গুজরাট? যেখানে দেশের তৃতীয় দরিদ্রতম জনগোষ্ঠীর বিরুদ্ধে ব্যবহৃত হয়েছিলেন দেশের দরিদ্রতম দুই জনগোষ্ঠী দলিত ও আদিবাসীরা? যে গুজরাটে হাজার বছর ধরে উচ্চবর্ণ তথা হিন্দু ব্রাক্ষন্যবাদীদের হাতে শোষিত, অবহেলিত, বঞ্চিত দলিত-আদিবাসীরা তাঁদেরই শোষকদের নির্দেশে নেমে পড়েছিল মুসলিম নিধনে। দায় কার? এতো আমরা ১৯৩০ এর জার্মানী থেকে দেখে আসছি যে কমিউনিস্টরা বাস ধরতে না পারলে সেই বাসে উঠে নিজেদের লক্ষে পৌছতে চায় ফ্যাসিস্টরা। কোথাও রাইখস্ট্যাগ পোড়ে তো কোথাও সবরমতি এক্সপ্রেস, কোথাও আর্য শ্রেষ্ঠত্বের শ্লোগান তো কোথাও হিন্দুরাষ্ট্রের আওয়াজ, এই তো পার্থক্য।